ï»¿Ndugu mwerevu  

Hapo zamani za kale, kulikuwa na mtu  aliyekuwa na watoto wa kiume watatu.  Mtoto wa mwisho aliitwa Bosko. Alikuwa  mwerevu zaidi kuliko wote na babake  alimpenda zaidi.  Mtu huyo aligundua kwamba wanawe wawili  walimwonea wivu yule ndugu yao mdogo.  
Siku moja kaka wakubwa walimwambia  Bosko, "Tutamchinja fahali wako."  Kwa vile Bosko alikuwa mdogo, alisema,  "Ikiwa ni lazima mfanye hivyo, siwezi  kuwazuia. Lakini, tafadhali, nipeni ngozi ya  fahali wangu."  Kaka hao walimpomchinja fahali, walimpatia  Bosko ngozi. Baada ya kuikausha, aliibeba  akapanda nayo mtini.  
Giza lilipoingia, wafanya biashara walienda  kulala chini ya mti ule. Usiku wa manane  Bosko aliipiga ngozi ile kwa fimbo.  Kelele kubwa iliyotokea iliwaogofya wale  wafanya biashara. Walikimbia wakaacha  bidhaa zao chini ya mti ule.  
Bosko alizichukua bidhaa zile na kuzipeleka  nyumbani kwa kaka zake wakubwa.  Walimwuliza, "Ulipata wapi bidhaa hizi zote?"  Bosko alisema, "Siku hizi bei ya ngozi ni ghali  sana. Nimevipata vitu hivi vyote kwa kuuza  ngozi moja tu."  
Kaka wale waliwachinja haraka ng'ombe  wao wote kisha wakaenda sokoni wakiita,  "Tunauza ngozi! Tunauza ngozi!"  Watu walisema, "Hatutaki ngozi zenu!"  Kaka wale walikasirika wakamwambia  Bosko, "Kwa vile ulitudanganya,  tutakiteketeza chumba chako."  
Bosko aliwaza upesi, akasema, "Siwezi  kuwazuia lakini, tafadhali, nipeni jivu."  Walikiteketeza chumba chake. Bosko  aliliweka jivu mfukoni akaenda nalo kwa  tajiri mmoja. Tajiri alimruhusu kulala  nyumbani kwake.  Alipoenda kupata chakula, alimwambia tajiri,  "Tafadhali nilindie mfuko huu. Kunamo vitu  vingi vya thamani."  
Asubuhi, Bosko alipiga mayowe akisema,  "Watu wameiba bidhaa zangu zote za  thamani na badala yake wameujaza mfuko  na jivu."  Tajiri hakutaka kupata sifa mbaya kwa hivyo  alisema, "Nitaujaza mfuko wako kwa  chochote ukitakacho."  Aliujaza mfuko kwa nafaka tofauti.  
Bosko alirudi nyumbani akasema,  "Tazameni! Jivu limekuwa na bei ghali mno  siku hizi. Hivi ndivyo vitu nilivyoweza  kununua."  Kaka wakubwa waliviteketeza vyumba vyao  kisha wakalipeleka jivu sokoni wakisema,  "Tunauza jivu! Tunauza jivu!"  Watu waliwajibu, "Ninyi ni wapumbavu! Nani  anaweza kununua jivu?"  
Kaka wakubwa walikasirika wakaamua  kumwua Bosko. Walimtia kikapuni ili  wamtupe chini kutoka kwenye jabali.  Walipokuwa wakimbeba, mzee mmoja  aliwakaribia akasema, "Ng'ombe wangu  wametoroka. Tafadhali, watafuteni  mnirudishie."  Walikiweka kikapu chini wakaenda zao  kuwatafuta ng'ombe.  
Bosko alimwita mzee kutoka kikapuni. Mzee  alimwuliza, "Je, una shida gani?"  Bosko alisema, "Ndugu zangu wanataka  niwe mfalme lakini miye sitaki kuwa  mfalme."  Mzee akamwuliza tena, "Nikijitia ndani ya  kikapu, nitakuwa mfalme?"  Bosko alimjibu, "Bila shaka, utakuwa!"  
Mzee alimtoa Bosko kikapuni naye akaingia  ndani. Kaka wakubwa waliporudi na  ng'ombe walikichukua kikapu na kukitosa  chini ya jabali.  Bosko aliwachukua ng'ombe wote akarudi  nao nyumbani kwake.  Kaka zake wakubwa walimwuliza,  "Uliwapataje ng'ombe hawa wote?"  
Bosko akawajibu, "Kuna ng'ombe wengi chini  ya jabali. Ninyi pia mkitoswa kule chini  mkiwa vikapuni, vilevile mtawapata  ng'ombe."  Kaka wakubwa walijitia vikapuni. Bosko  alivitosa vikapu hivyo chini ya jabali. Yeye  alibaki akaishi kwa furaha.  

You are free to download, copy, translate or adapt this story and use the illustrations as long as you attribute in the following way:  Ndugu mwerevu  Author - Merga Debelo and Elizabeth Laird  Translation - Susan Kavaya  Illustration - Tadesse Teshome  Language - Kiswahili  Level - Read aloud  Â© African Storybook Initiative 2016  Creative Commons: Attribution 4.0  Source www.africanstorybook.org  Original source www.ethiopianfolktales.com 

Question: Bosko aliwaomba nini ndugu zake baada ya chumba chake kuteketezwa
Answer: Jivu